ފަހެ ޢިލްމާއި ޢިލްމުގެ އަހުލުވެރިންގެ މާތްކަމާއި ޝަރަފު ބަޔާންކުރައްވާއި މާތް ﷲ ކީރިތި ޤުރްއާނުގައި އެތައް އާޔަތްތަކެއް ބާވައިލައްވާފައި ވެއެވެ. އަދި ސަލާމާއި ޞަލަވާތްލެއްވި ކީރިތި ރަސޫލާގެ އެތައް ޙަދީޘްފުޅުތަކެއް ވާރިދުވެގެން ވެއެވެ. މާތް ﷲ ވަހީކުރެއްވިއެވެ. شَهِدَ اللَّهُ أَنَّهُ لا إِلَهَ إِلاَّ هُوَ وَالْمَلائِكَةُ وَأُوْلُوا الْعِلْمِ ( آل عمران : 18) މާނައީ މާތް ﷲ އާއި މަލާއިކަތްބޭކަލުންނާއި ޢިލްމު ދެވިގެންވާ މީހުން މާތް ﷲ މެނުވީ ޙައްޤުވެގެން އަޅުކަމެއްވެވޭ އިލާހަކު ނުވާކަމަށް ހެކިވެވޮޑިގަންނަވަތެވެ.